b'\n_START_ARTICLE_\nJakob Bedenek\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani osnovni \xc5\xa1oli je v Ljubljani in Novem mestu obiskoval gimnazijo, a je ni dokon\xc4\x8dal. Najprej je bil tri leta vojak, nato se je pre\xc5\xbeivljal kot doma\xc4\x8di u\xc4\x8ditelj. Prisostvoval je aneksiji Bosne. V Srbiji in na Hrva\xc5\xa1kem (predvsem v Dalmaciji) je deloval kot zemljemerec. Ob koncu \xc5\xbeivljenja je slu\xc5\xbeboval kot tiskarski korektor; najprej v tiskarni v Gradcu, nato na Dunaju. V avstrijski prestolnici je tudi umrl.\n_START_SECTION_\nDelo\n_START_PARAGRAPH_\nZ literarnim ustvarjanjem se je ukvarjal \xc5\xbee v mladih letih. V letih 1874\xe2\x88\x921887 je v Zori objavljal pesmi, ki pa \xc5\xa1e niso imele ve\xc4\x8dje umetni\xc5\xa1ke vrednosti._NEWLINE_Pisal je predvsem povesti. Najpomembnej\xc5\xa1a med njimi je biografska povest o Juriju Vegi z naslovom Od pluga do krone. S tem delom je \xc5\xbeelel Slovencem predstaviti zaslu\xc5\xbenega mo\xc5\xbea, buditi narodno zavest in spodbuditi kme\xc4\x8dke o\xc4\x8dete, da bi nadarjene sinove dajali v \xc5\xa1olo._NEWLINE_Med naslovi njegovih povesti so pogosti taki, ki ubesedujejo nasprotja: Sre\xc4\x8da v nesre\xc4\x8di, \xc5\xbdalost in veselje, Sonce in senca, Svetloba in senca (Detela)._NEWLINE_Ustvarjal je tudi na podro\xc4\x8dju dramatike. Prevedel in priredil je ve\xc4\x8d dramskih del. Med njimi je najbolj poznan njegov prevod igre s petjem Rev\xc4\x8dek Andrej\xc4\x8dek.'